KLASA: UP/I-034-02/24-01/134

URBROJ: 711-02-01/03-2024-6

Zagreb, 27. veljače 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Ines Pavlačić i Ane Poljak kao članica Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Josipa Pavića, državnog tajnika u Ministarstvu turizma i sporta, OIB:** **……………..,** pokrenutom po službenoj dužnosti na radnom sastanku 22. studenog 2024. g. pod KLASA: UP/I-034-02/24-01/134, URBROJ:711-02-01/03-2024-03, na 73. sjednici održanoj 27. veljače 2025., donosi sljedeću

**ODLUKU**

1. **Propustom podnošenja imovinske kartice povodom ponovnog imenovanja na dužnost državnog tajnika u Ministarstvu turizma i sporta u roku 30 dana od stupanja na navedenu dužnost, obveznik Josip Pavić, državni tajnik u Ministarstvu turizma i sporta počinio je povredu članka 10. stavka 3. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Josipu Paviću se izriče sankcija opomene.**

Obrazloženje

Povjerenstvo je uvidom u registar imovinskih kartica utvrdilo kako obveznik Josip Pavić nije u zakonom propisanom podnio imovinsku karticu povodom ponovnog stupanja na dužnost državnog tajnika u Ministarstvu turizma i sporta.

Slijedom navedenog, Povjerenstvo je na stručnom radnom sastanku Povjerenstva održanom dana 22. studenog 2024.g. utvrdilo postojanje pretpostavki za pokretanje postupka radi moguće povrede članka 10. stavka 3. ZSSI-a te je o istome obavijestilo obveznika obaviješću KLASA: UP/I-034-02/24-01/134, URBROJ:711-02-01/03-2024-03. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest očitovao u bitnom navodeći da u potpunosti prihvaća činjenična utvrđenja iz predmetne Obavijesti te da se ispričava zbog svojeg nenamjernog propusta koji se dogodio isključivo jer je obveznik smatrao da nije u obvezi podnijeti imovinsku karticu povodom ponovnog imenovanja ako je istu podnio početkom godine.

U tijeku postupka Povjerenstvo je utvrdilo da je obveznik Josip Pavić dužnost državnog tajnika u Ministarstvu turizma i sporta obnašao od 19. prosinca 2022.g. do 17. srpnja 2024.g. te da navedenu dužnost ponovno obnaša od 17. srpnja 2024.g. S obzirom na navedeno sukladno čl. 3. st. 1. točki 6. ZSSI-a obveznik je dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 3. ZSSI propisano da su obveznici koji su ponovno izabrani ili imenovani na istu dužnost obvezni u roku 30 dana od dana stupanja na istu dužnost podnijeti imovinsku karticu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije u roku 30 dana od ponovnog imenovanja na istu dužnost podnio imovinsku karticu kao i da je navedenu imovinsku karticu podnio dana 29. listopada 2024.g.

Takvim svojim propustom u pravovremenom postupanju obveznik je počinio povredu čl. 10. st. 3 . ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona. Člankom 50. ZSSI-a propisano je da se novčana kazna izriče u iznosu od 530,00 do 5309,00 eura vodeći računa o težini i posljedicama povrede Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se protiv obveznika do sada nisu vodili postupci pred Povjerenstvom kao i da je obveznik naknadno podnio traženu imovinsku karticu te je stoga Povjerenstvo opravdanim cijenilo obvezniku izreći sankciju opomene.

Slijedom svega navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Josip Pavić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana